Materiálovotechnologická fakulta Slovenskej technickej univerzity v Bratislave so sídlom v Trnave

Materiálovotechnologická fakulta Slovenskej technickej univerzity (skr. MTF STU) je jednou z fakúlt Slovenskej technickej univerzity v Bratislave. Je to jej jediná mimobratislavská fakulta so sídlom v Trnave.

Poslanie
V harmónii s definovaným poslaním Slovenskej technickej univerzity aktívne prispievať ako univerzitná fakulta k jeho naplneniu v rámci stanovených kompetencií v akreditovaných oblastiach výučby, vedy a výskumu, s prioritou na materiálové vedy a výrobné technológie:
 ponúkať a realizovať univerzitný systém vzdelávania vo všetkých troch stupňoch v akreditovaných študijných programoch
 šíriť, prehlbovať a rozvíjať poznanie nástrojmi vedy a výskumu
 zabezpečiť prenos výsledkov vedy a výskumu do procesu vzdelávania
 zabezpečiť transfer výsledkov vedy a výskumu do podnikateľskej praxe
 chrániť výsledky svojho výskumu
 začleniť sa do univerzitného systému celoživotného vzdelávania
 podieľať sa na dlhodobo udržateľnom rozvoji spoločnosti všetkými svojimi aktivitami, ale hlavne rozvíjaním harmonickej osobnosti študenta  v kontexte ideálov humanizmu a demokracie.

História
Materiálovotechnologická fakulta bola zriadená nariadením vlády s účinnosťou od 1. 1. 1986 pod pôvodným názvom Strojárskotechnologická fakulta so sídlom v Trnave. Aj keď rokom vzniku 
fakulty je uvedený dátum, jej história je omnoho staršia a úzko súvisí s
činnosťou technologických smerov strojárskej výroby, ktorých základy boli položené na bývalom Odbore strojného a elektrotechnického inžinierstva ešte v roku 1942 založením Ústavu mechanickej technológie, ktoré sa ďalej rozvíjali v rámci Strojníckej fakulty SVŠT, v súčasnosti STU.

So začiatkom technologických disciplín na SVŠT zostane navždy späté meno nestora mechanických technológií prof. J. Čabelku, špičkového odborníka v oblasti technológie zvárania. Rozvoj týchto technológií gestorovali profesori J. Nebeský a J. Ondra. Zakladateľom štúdia ekonomiky a riadenia strojárskych výrob bol doc. L. Pavelka.

Koncom sedemdesiatych a začiatkom osemdesiatych rokov sa rozčleňujú študijné odbory Strojníckej fakulty Slovenskej vysokej školy technickej v Bratislave na konštrukčné a ostatné, medzi ktoré patrili strojárska technológia, materiálové inžinierstvo, ekonomika a riadenie strojárskych výrob, automatizované systémy riadenia výrobných systémov, výrobné systémy s priemyselnými robotmi a manipulátormi. Z týchto študijných odborov sa v roku 1986 vytvorila Strojárskotechnologická fakulta so sídlom v Trnave.

Spoločenské zmeny a rozvoj fakulty vyvolal nové potreby a pred fakultu postavil požiadavku zmeniť jej orientáciu na technologickú fakultu na širšej báze. V roku 1991 sa mení názov fakulty na Materiálovotechnologickú fakultu Slovenskej technickej univerzity so sídlom v Trnave. Fakulta sa zamerala na výchovu absolventa univerzitného typu pre širokú oblasť priemyselnej, hlavne strojárskej výroby. Menia sa jej študijné odbory a s nimi pracoviská a katedry fakulty tak, aby sa zabezpečila univerzálnosť vzdelania a aby sa umožnila široká uplatniteľnosť absolventov v praxi. Zvýšený dôraz sa kladie na ich adaptabilnosť a operatívnosť tak, aby sa zvýšilo ich individuálne a spoločenské uplatnenie v prostredí trhovej ekonomiky. Fakulta sa stáva skladbou študijných odborov a zameraní jedinou svojho druhu na Slovensku.

V súčasnosti fakulta vychováva odborníkov univerzitného typu vo svojom sídle a na výučbových strediskách Dubnica.

V zložitých ekonomických podmienkach sa fakulte darí budovať laboratóriá na úrovni, ktorú vyžaduje univerzitné vzdelávanie. Mnohé úlohy je možné riešiť na unikátnych experimentálnych zariadeniach a systémoch.

 Dekani 
 1986 - 1989 prof. Ing. Jozef Adamka, Dr.Sc.
 1990 - 1993 prof. Ing. Karol Polák, DrSc.
 1993 - 1999 prof. Ing. Milan Turňa, CSc.
 1999 - 2006 prof. Ing. Jozef Sablik, CSc.
 2006 - 2014 Dr.h.c. prof. Dr. Ing. Oliver Moravčík
 2014 - 2018 Ing. prof. Dr. Jozef Peterka
 2018 Ing. prof. Miloš Čambál, CSc.

 Ústavy, centrá excelentnosti 
 Ústav materiálov
 Ústav výrobných technológií
 Ústav priemyselného inžinierstva a manažmentu
 Ústav integrovanej bezpečnosti
 Ústav aplikovanej informatiky, automatizácie a mechatroniky
 Ústav výskumu progresívnych technológii
 Centrum excelentnosti 5-osového obrábania
 Centrum excelentnosti diagnostických metód pri spracovaní materiálov
 Univerzitný vedecký park Campus Bottova

 Referencie 

 Externé odkazy 
 Oficiálna stránka Fakulty


Kategória:Slovenská technická univerzita v Bratislave
Kategória:Technické fakulty na Slovensku
Kategória:Školy v Trnave